**Exil**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe fața lumii înflorise grimasa

Nu mai puteam să surâd nimănui,

Zăpadă câtă fusese se-ntunecase

Ṣi se topea ca plumbul pe statui.

Îngerii au ales pentru mine o cale

De Miel luminată cu lacrimi de sânge,

Dar eu am purces ca un orb la-ntâmplare

Mama şi-acum mă mai plânge.

Când mă voi odihni de neodihnă

Când voi fi şi eu din nou neumbrit

Voi înţelege veacul şi-l voi ierta

Ca pe un animal înrăit.

Câtă irosire de destine nu am văzut

Inerţia timpului le suspendă în vise

Toţi am crezut în caii despiedicaţi ai dorinţelor

Iscate de vechi şi de noi paradise.

Mulţi au crezut, unii încă mai cred

Că ne sânt scrise pe frunte destine

Că-i dorul de acasă un cântec uitat

Că patria-i acolo unde ne este mai bine.

Pe mări şi pe-oceane pribege, pierdute

Se risipesc seminţiile ca spuma pe val

Mulţi au plecat în căutarea lânii de aur

Puţine corăbii se vor întoarce la mal.

Dar astăzi când pentru mine nu-i soare

Când eu n-am mai surâs nimănuia

Pornesc să gust din lumina zăpezii

De nu o găsesc, Aleluia !

Copyright © 2017 Marin Mihalache